Akademia: Nóg ŉ BCom-graadkursusFoto: Reint Dykema Akademia het aangekondig dat die eerste studente vir sy jongste graadkursus, BCom (Ekonomie en Regte), in April aanvaar is. Hierdie graad word vanaf 2017 aangebied en verdere aansoeke word ingewag. Dié BCom (Ekonomie en Regte) is Akademia se derde graadkursus. Dit volg op die instelling van BCom (Ondernemingsbestuur) in 2014 en BCom (Bestuursrekeningkunde) in 2015. Al Akademia se studieprogramme is behoorlik geakkrediteer volgens dieselfde akkreditasieproses wat alle openbare universiteite se kursusse beoordeel. Die BCom (Ekonomie en Regte) is ŉ graad wat studente vertroud maak met beginsels van ekonomie en regte en die toepassing daarvan in die sakewêreld. Dit lê ook die grondslag vir nagraadse spesialisering op albei terreine. Die koste per jaar beloop slegs R31 400, wat ŉ tabletrekenaar en internettoegang by Akademia se studiesentrums insluit. Studente woon kontaksessies in enige van Akademia se sewe studiesentrums landwyd by. Klasse word nauurs en Saterdae aangebied, sodat skoolverlaters reeds tydens hul studie ŉ inkomste kan verdien en werkservaring opdoen; en sodat diegene wat reeds werk sonder onderbreking van diens kan studeer. Akademia ontwikkel tans verdere grade en aankondigings oor nuwe akkreditasies sal later vanjaar gemaak word. Besoek Akademia se programblad vir meer besonderhede.